CELEX: 52013PC0325
Language: hr
Date: 2013-05-31
Title: Prijedlog ODLUKE VIJEĆA o potpisivanju Minamatske konvencije o živi u ime Europske unije

|
			
		
		
		52013PC0325
		
			Prijedlog ODLUKE VIJEĆA o potpisivanju Minamatske konvencije o živi u ime Europske unije /* COM/2013/0325 final - 2013/0168 (NLE) */
			
				
		
		
			
			   	OBRAZLOŽENJE
Živa i većina njezinih spojeva visoko su
toksični za ljude, ekosustave te biljni i životinjski svijet. Stoga je Program Ujedinjenih naroda za okoliš (UNEP) živu
još 2003. [1] prepoznao kao
globalni problem, dok na razini EU-a živa podliježe opsežnim mjerama kontrole u
okviru Strategije Zajednice za živu („Strategija”) donesene 2005. [2].
EU se u skladu s političkim pristupom
utvrđenim u Strategiji još od 2005. zalaže za pregovore o globalnom pravno
obvezujućem instrumentu o živi pod okriljem UNEP-a. Živa je postojana tvar i emisije žive u zrak podložne su
dalekosežnom prijenosu atmosferom te se talože po čitavom svijetu i
akumuliraju u prehrambenom lancu, a posebno u ribama.
Stoga za rješavanje globalnog problema žive nije dovoljno poduzeti mjere
ograničene na geografski prostor EU-a.
Usuglašenim općim stajalištem EU-a
(Zaključci Vijeća iz prosinca 2008.) poziva se na donošenje
sveobuhvatnog instrumenta o živi kojim bi se obuhvatile mjere za smanjenje
ponude žive, smanjenje potražnje za živom u proizvodima
i procesima, smanjenje međunarodne
trgovine živom, smanjenje emisija žive u
atmosferu, postizanje ekološki prihvatljivog
gospodarenja otpadom koji sadržava živu, pronalaženje
ekološki prihvatljivih rješenja za skladištenje žive,
sanaciju postojećih kontaminiranih područja te povećanje razine znanja. Vijeće je u svojim Zaključcima iz lipnja
2012. naglasilo važnost daljnjeg aktivnog sudjelovanja u pregovorima o svim
elementima buduće globalne konvencije o živi.
UNEP je Odlukom 25/5 Upravnog vijeća iz
veljače 2009. osnovao Međuvladin pregovarački odbor (Intergovernmental
Negotiating Committee, INC) i dodijelio mu mandat sličnog opsega u
odnosu na sveobuhvatni globalni pravno obvezujući instrument o živi.
Na temelju tog mandata održano je pet zasjedanja
Odbora: INC-1 u Stockholmu u lipnju 2010., INC-2 u gradu Chiba u Japanu u
siječnju 2011., INC-3 u Nairobiju, Kenija, u studenome 2011., INC-4 od 27.
lipnja do 2. srpnja 2012. u Punti del Este, Urugvaj, te posljednji INC-5 u
Ženevi od 13. do 18. siječnja 2013.
Vijeće je 14. prosinca 2010. ovlastilo
Komisiju da u ime EU-a sudjeluje u pregovorima o pravno obvezujućem
instrumentu o živi u odnosu na pitanja koja su u nadležnosti Unije i o kojima
je Unija donijela propise, u savjetovanju s posebnim odborom predstavnika
država članica te u skladu s pregovaračkim smjernicama iz Dopune tog
ovlaštenja. 
INC-5 je dovršen, kao što je planirano,
dogovorom o tekstu sveobuhvatnog globalnog pravno obvezujućeg instrumenta
za rješavanje problema žive (poznat kao „Minamatska konvencija o živi”),
čime je ispunjen mandat dodijeljen Odlukom 25/5 Upravnog vijeća
UNEP-a za dovršenje pregovaračkog procesa do 27. redovitog zasjedanja
Upravnog vijeća UNEP-a (Nairobi, 18. – 22. veljače 2013.).
Unija je bila ključni pokretač
pregovaračkog procesa i aktivno je pridonijela njegovu ishodu, koji je u
okvirima pregovaračkih smjernica upućenih Komisiji.
Upravno vijeće UNEP-a na svojem je 27.
zasjedanju pozdravilo dovršenje pregovaračkog procesa i zatražilo da
izvršni direktor sazove konferenciju opunomoćenika radi donošenja
konvencije i njezina otvaranja za potpisivanje.
Nova konvencija o živi bit će otvorena za
potpisivanje na diplomatskoj konferenciji koja će se održati u Kumamotu
(Japan) od 7. do 11. listopada 2013. Njezin će naslov biti „Minamatska
konvencija o živi” prema gradu u blizini Kumamota u kojem se 1950-ih godina
dogodilo najveće onečišćenje živom u povijesti. 
Sadržaj konvencije o živi u skladu je s
općim stajalištem EU-a koje je Vijeće prihvatilo 2008. i potvrdilo
2012.
S obzirom na navedeno, predstavnik Europske
unije trebao bi potpisati Minamatsku konvenciju o živi, podložno njezinu
kasnijem sklapanju.
2013/0168 (NLE)
Prijedlog
ODLUKE VIJEĆA
o potpisivanju Minamatske konvencije o živi u
ime Europske unije
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 192. stavak 1., u vezi s
člankom 218. stavkom 5.,
uzimajući u obzir prijedlog Europske
komisije,
budući da:
(1)       Živa i njezini spojevi visoko
su toksični za zdravlje ljudi, životinja i biljaka te su uređeni
propisima EU-a za zaštitu zdravlja ljudi i okoliša.
(2)       Upravno vijeće Programa
Ujedinjenih naroda za okoliš (UNEP) zatražilo je 2009. da izvršni direktor
sazove međuvladin pregovarački odbor s mandatom za izradu globalnog
pravno obvezujućeg instrumenta o živi i s ciljem dovršenja tog posla do
27. redovitog zasjedanja Upravnog vijeća 2013.
(3)       Vijeće je u prosincu
2010. ovlastilo Komisiju da u ime Unije sudjeluje u pregovorima o pravno
obvezujućem instrumentu o živi u odnosu na pitanja koja su u nadležnosti
Unije i o kojima je Unija donijela propise, u skladu s pregovaračkim
smjernicama iz Dopune tog ovlaštenja.
(4)       Pregovarački proces
uspješno je dovršen, kao što je planirano, na 5. zasjedanju međuvladinog
pregovaračkog odbora održanom u Ženevi od 13. do 18. siječnja 2013.
(5)       Unija je bila ključni
pokretač pregovaračkog procesa i aktivno je pridonijela njegovu
ishodu, koji je u okvirima pregovaračkih smjernica upućenih Komisiji.
(6)       Vijeće je na svom 3233.
zasjedanju 21. ožujka 2013. pozdravilo ishod pregovaračkog procesa.
(7)       Globalni pravno
obvezujući instrument o živi bit će otvoren za potpisivanje na
diplomatskoj konferenciji koja će se održati u Kumamotu (Japan) od 7. do
11. listopada 2013. kao „Minamatska konvencija o živi”.
(8)       Stoga bi Konvenciju trebalo
potpisati u ime Unije podložno kasnijem sklapanju,
DONIJELO JE OVU ODLUKU: 
Članak 1.
Odobrava se potpisivanje Minamatske konvencije
o živi u ime Unije, podložno njezinu sklapanju.
Tekst Konvencije koji se potpisuje priložen je
ovoj Odluci.
Članak
2.
Glavno tajništvo Vijeća izdat će za
osobu koju odredi pregovarač Konvencije instrument sa svim potrebnim
ovlastima za potpisivanje Konvencije, podložno njezinu sklapanju.
Članak
3.
Ova Odluka stupa na snagu na dan donošenja.
Sastavljeno u Bruxellesu
                                                                       Za
Vijeće
                                                                       Predsjednik
PRILOG 
(tekst Minamatske konvencije o živi)
[1]               Odluka
23/9 Upravnog vijeća UNEP-a
[2]               COM(2005)20
završna verzija, 28.1.2005.; revizija COM(2010)723 završna verzija, 7.12.2010.